T. Bastrnák, poslanec: (2003-12-02):
Výbor Národnej rady Slovenskej republiky pre zdravotníctvo ako gestorský výbor pri rokovaní o príslušnom vládnom návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky uznesením č. 545 z 22. októbra 2003 po prerokovaní príslušného vládneho návrhu zákona v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie Ústavnoprávnemu výboru Národnej rady Slovenskej republiky, výboru pre hospodárstvo, privatizáciu a podnikanie, výboru pre pôdohospodárstvo, výboru pre verejnú správu, výboru pre životné prostredie a ochranu prírody a Výboru Národnej rady Slovenskej republiky pre zdravotníctvo. Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol návrh zákona pridelený. Vládny návrh zákona, ktorým sa mení a dopĺňa príslušný zákon, prerokovali tieto výbory: Ústavnoprávny výbor 20. novembra 2003, Výbor Národnej rady Slovenskej republiky pre hospodárstvo, privatizáciu a podnikanie 21. novembra 2003, Výbor Národnej rady Slovenskej republiky pre pôdohospodárstvo 18. novembra 2003, Výbor Národnej rady Slovenskej republiky pre verejnú správu 18. novembra 2003, Výbor Národnej rady Slovenskej republiky pre životné prostredie a ochranu prírody 20. novembra 2003, Výbor Národnej rady Slovenskej republiky pre zdravotníctvo 18. novembra 2003. Uvedené výbory súhlasili s predloženým návrhom zákona a odporučili Národnej rade Slovenskej republiky príslušný vládny návrh schváliť s pozmeňujúcimi a doplňujúcimi pripomienkami, ako sú uvedené v bode IV spoločnej správy. Tých doplňujúcich, pozmeňujúcich návrhov je 50, ako máte v bode IV. Gestorský výbor na základe stanovísk výborov k vládnemu návrhu zákona, ktorým sa mení a dopĺňa príslušný zákon Národnej rady, odporúča schváliť s pozmeňujúcimi a doplňujúcimi návrhmi. Súčasne gestorský výbor odporučil hlasovať o bodoch 1 až 50 uvedených v bode IV tejto spoločnej správe takto: O bodoch 1 až 27, o 29 až 38, 40, o 42 až 47, o 49 až 50 spoločne s návrhom gestorského výboru schváliť ich. O bodoch 28, 39, 41, 48 spoločne s návrhom gestorského výboru neschváliť ich. Poveril spoločného spravodajcu výborov predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a návrhy v zmysle § 83 ods. 4 a § 84 ods. 2 zákona č. 350/1996. Predmetná spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach a o zmene zákona č. 455/1991 Zb. o živnostenskom podnikaní v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov (tlač 392), bola schválená uznesením Výboru Národnej rady Slovenskej republiky pre zdravotníctvo gestorským výborom č. 95 z 1. decembra 2003. Ďakujem pekne, skončil som. Prosím, otvorte diskusiu.